b'\n_START_ARTICLE_\nPuig Ciutat\n_START_SECTION_\nHist\xc3\xb2ria i excavaci\xc3\xb3\n_START_PARAGRAPH_\nPuig Ciutat va ser, en la seva \xc3\xbaltima fase, un espai d\'h\xc3\xa0bitat rom\xc3\xa0 durant el segle I aC. \xc3\x89s un jaciment que es coneix de manera intensiva a partir de l\'any 2010, en qu\xc3\xa8 un equip jove comen\xc3\xa7a a treballar-hi. Les excavacions realitzades des de llavors han posat al descobert diverses estructures arquitect\xc3\xb2niques de gran rellev\xc3\xa0ncia. \xc3\x89s un jaciment que en la seva \xc3\xbaltima fase, durant el per\xc3\xadode rom\xc3\xa0 tardo-republic\xc3\xa0, hauria fet funcions de guarnici\xc3\xb3 militar o praesidia en el territori, en un moment d\xe2\x80\x99inestabilitat com \xc3\xa9s la Guerra Civil entre Juli C\xc3\xa8sar i els partidaris de Gneu Pompeu Magne (49-45 aC), amb un final violent amb restes d\'incendi i amarament llanc\xc3\xadvol. _NEWLINE_Aix\xc3\xad fins al 2013 s\'havia pogut documentar un tram de muralla a l\'est del jaciment, aix\xc3\xad com estructures habitacionals adossades a aquesta. En la zona central de l\'altipl\xc3\xa0, en un altre camp, tamb\xc3\xa9 es van poder recuperar estructures habitacionals complexes amb una rica cultura material. El jaciment compta, tamb\xc3\xa9, amb dues fases precedents, una possiblement ib\xc3\xa8rica (aprox. IV-II aC), molt arrasada per l\xe2\x80\x99ocupaci\xc3\xb3 romana posterior, i una d\xe2\x80\x99anterior, del bronze final/primera edat del ferro (aprox. mitjan s. IX-VII), que encara resta for\xc3\xa7a desconeguda._NEWLINE_Durant els \xc3\xbaltims mesos de l\'any 2014 es desenvolup\xc3\xa0 en el jaciment una excavaci\xc3\xb3 dins el projecte de subvencions de l\'1% Cultural de l\'Eix Transversal (CEDINSA) que va permetre recuperar el tram sud-est de la muralla perimetral i entendre millor el sistema d\'acc\xc3\xa9s a l\'assentament. Gr\xc3\xa0cies a aquesta subvenci\xc3\xb3 tamb\xc3\xa9 es va posar en funcionament la p\xc3\xa0gina web del jaciment, per facilitar l\'acc\xc3\xa9s de la informaci\xc3\xb3 generada a totes aquelles persones que en puguin tenir inter\xc3\xa8s. _NEWLINE_A finals de 2015 es va realitzar una altra campanya, en aquest cas dins un projecte FEDER del municipi d\'Orist\xc3\xa0, amb la idea de convertir el jaciment en un parc arqueol\xc3\xb2gic visitable i d\'acc\xc3\xa9s obert, nexe d\'uni\xc3\xb3 entre els nuclis d\'Orist\xc3\xa0 i la Torre d\'Orist\xc3\xa0. Aquesta intervenci\xc3\xb3 va consistir a excavar dos espais uniformes per permetre explicar el jaciment. Aix\xc3\xad el dissabte 12 de mar\xc3\xa7 de 2016 es va inaugurar el parc arqueol\xc3\xb2gic de Puig Ciutat despr\xc3\xa9s de la muse\xc3\xaftzaci\xc3\xb3 de les restes excavades, senyalitzar els punts d\'inter\xc3\xa8s i habilitar l\'entorn a les visites. En aquests moments les visites es poden fer lliurement a partir dels plafons i dels codis QR repartits pel parc._NEWLINE_Els treballs realitzats des del 2010 han confirmat la seva import\xc3\xa0ncia per a l\'estudi de l\'ocupaci\xc3\xb3 del territori i pel final violent que va tenir, a m\xc3\xa9s de resultar un camp de pr\xc3\xa0ctiques intensiu en la geof\xc3\xadsica. El projecte de Puig Ciutat es considera avui dia una de les intervencions arqueol\xc3\xb2giques m\xc3\xa9s importants dutes a terme a Catalunya.\n_START_SECTION_\nProgrames de televisi\xc3\xb3\n_START_PARAGRAPH_\nPuig Ciutat va ser l\'escenari del sis\xc3\xa8 cap\xc3\xadtol de la segona temporada del programa de TV3 Sota terra que es va emetre per primer cop el diumenge 26 de febrer de 2012. _NEWLINE_Posteriorment el jaciment tamb\xc3\xa9 ha estat particip de la gravaci\xc3\xb3 d\'un cap\xc3\xadtol del programa de Canal Historia Arque\xc3\xb3logo por un d\xc3\xada amb la medallista ol\xc3\xadmpica Mar\xc3\xada Vasco com a convidada.\n_START_SECTION_\nProjecte\n_START_PARAGRAPH_\nEn l\'actualitat les excavacions de Puig Ciutat formen part del projecte arqueol\xc3\xb2gic "El nord-est de la Citerior d\xe2\x80\x99Escipi\xc3\xb3 Emili\xc3\xa0 a C\xc3\xa8sar: la militaritzaci\xc3\xb3 del paisatge com a model de gesti\xc3\xb3 territorial" liderat des del Museu d\'Arqueologia de Catalunya i que tamb\xc3\xa9 treballa altres jaciments romans de car\xc3\xa0cter militar.'